ປ. ທຳ ເປີດ​ເຜີຍ ແຜນ​ການ​ສັນ​ຕິ​ພາບ ພາກ​ຕາ​ເວັນ​ອອກ​ກາງ ໂດຍ​ການ 'ແກ້​ໄຂ ແບບ​ມີ​ ສອງ​ປະ​ເທດ ຕົວ​ຈິງ' 
ແຜນ​ການ​ສັນ​ຕິ​ພາບ​ດັ່ງ​ກ່າວ ບໍ່​ໄດ້​ປະ​ຖິ້ມ​ການ​ແກ້​ໄຂ​ ແບບ​ມີ​​ສອງ​ປະ​ເທດ ຊຶ່ງຮຽກ​ຮ້ອງ​ໃຫ້​ມີ​ການ​ສ້າງ​ຕັ້ງ​ ປະ​ເທດ​ປາ​ແລ​ສ​ໄຕ​ນ໌​ຂຶ້ນ ​ໃນ​ອະ​ນາ​ຄົດ ແລະ​ມີ​ເຈ​ຣູ​ຊາ​ແລັມ​ຕາ​ເວັນ​ອອກ ​ເປັນ​ນະ​ຄອນ​ຫຼວງ.
ປະທານາທິບໍດີດໍໂນລ ທຣຳ ໄດ້ເປີດເຜີຍແຜນການສັນຕິພາບໃນພາກຕາເວັນອອກກາງ ທີ່ທຳນຽບຂາວ ໃນວັນອັງຄານຜ່ານມາ ໂດຍມີນາຍົກລັດຖະມົນຕີອິສຣາແອລ ຢືນຢູ່ຄຽງຂ້າງທ່ານ ແຜນການສັນຕິພາບດັ່ງກ່າວ ແມ່ນຮວມທັງການແບ່ງແຜນທີ່ໃໝ່ ຂອງເຂດ ເວັດແບັງ ຫຼືພາກຕາເວັນຕົກຂອງແມ່ນ້ຳຈໍແດັນ ໂດຍໃຫ້ອິສຣາແອລເປັນຝ່າຍໄດ້ປຽບ ໃນຂະນະທີ່ສະເໜີໃຫ້ເສັ້ນທາງໄປສູ່ການ ເປັນປະເທດຢ່າງມີເງື່ອນໄຂສຳລັບຊາວປາແລສໄຕນ໌ ແຕ່ແນວໃດກໍຕາມ ຝ່າຍ ປາແລສໄຕນ໌ໄດ້ປະຕິເສດຕໍ່ແຜນການນີ້ແລະຮຽກຮ້ອງໃຫ້ບັນດາປະເທດອາຣັບ ທີ່ເປັນເພື່ອນບ້ານ ທຳການຄັດຄ້ານ ນັກຂ່າວຂອງວີໂອເອປະຈຳທຳນຽບຂາວ Patsy Wikakuswara ມີລາຍງານກ່ຽວກັບເລື້ອງນີ້ ຊຶ່ງໄພສານຈະນຳເອົາລາຍລະອຽດມາສະເໜີທ່ານ ໃນອັນດັບຕໍ່ໄປ ພວກຊາວປາແລສໄຕນ໌ ໃນເຂດກາຊາ ພາກັນຈູດເຜົາຮູບຂອງປະທານາທິບໍດີດໍໂນລ ທຣຳ ແລະນາຍົກລັດຖະມົນຕີອິສຣາແອລ ທ່ານເບັນຈະມິນ ເນຕັນຢາຮູ ໃນຂະນະທີ່ບຸກຄົນທັງສອງ ພົບປະກັນຢູ່ທີ່ທຳນຽບຂາວ ບ່ອນທີ່ທ່ານທຣຳໄດ້ປະກາດວິໄສທັດຂອງທ່ານ ເພື່ອແກ້ໄຂບັນຫາຂັດແຍ້ງ ລະຫວ່ງອິສຣາແອລກັບປາແລສໄຕນ໌ ແຜນການດັ່ງກ່າວຮັບຮູ້ອະທິປະໄຕຂອງອິສຣາແອລເໜືອນະຄອນເຈຣູຊາແລັມ ແລະໄດ້ແຕ້ມແຜນທີ່ເຂດຊາຍເວັດ ແບັງ ຫຼືພາກຕາເວັນຕົກຂອງແມ່ນ້ຳຈໍແດັນຄືນໃໝ່ ປະທານາທິບໍດີດໍໂນລ ທຣຳ ກ່າວວ່າ: ແຜນການສັນຕິພາບດັ່ງກ່າວນີ້ ບໍ່ໄດ້ປະຖິ້ມການແກ້ໄຂແບບມີສອງປະເທດ ຊຶ່ງ ຮຽກຮ້ອງໃຫ້ມີການສ້າງຕັ້ງ ປະເທດປາແລສໄຕນ໌ຂຶ້ນໃນອະນາຄົດ ໂດຍມີເຈຣູຊາແລັມຕາເວັນອອກເປັນເມືອງຫຼວງ ທ່ານທຣຳກ່າວວ່າ ມັນຈະເພີ້ມດິນແດນປາແລສໄຕນ໌ ຂຶ້ນເປັນສອງເທົ່າ ເພື່ອເປັນການແລກປ່ຽນ ກັບອະທິປະໄຕ ຂອງອິສຣາແອລ ເໜືອບ່ອນຕັ້ງຖິ່ນຖານ ໃນເຂດຝັ່ງຕາເວັນຕົກຂອງແມ່ນ້ຳຈໍແດັນ ແລະການໂຈະການກໍສ້າງຢູ່ບ່ອນຕັ້ງຖິ່ນຖານເປັນເວລາ 4 ປີ ທ່ານທໍມັສ ສວາດສ໌ ອາຈານສອນເລື້ອງຄວາມສຳພັນຂອງສະຫະລັດກັບຕ່າງປະເທດ ຢູ່ທີ່ມະຫາວິທະຍາໄລແວນເດີບິລທ໌ ກ່າວກ່ຽວກັບເລື້ອງນີ້ວ່າ: ກ່ອນນຳສະເໜີແຜນການດັ່ງກ່າວນີ້ ທ່ານທຣຳໄດ້ຮັບຮູ້ການປະກາດຮວມເອົາເຂດພູພຽງໂກລານເປັນດິນແດນສ່ວນນຶ່ງຂອງຕົນ ໂດຍອິສຣາແອລ ແລະການຍ້າຍສະຖານທູດສະຫະລັດ ຈາກນະຄອນແທລ ອາວີບ ໄປຍັງເຈຣູຊາແລັມ ຝ່າຍປາແລສໄຕນ໌ ບໍ່ໄດ້ມີສ່ວນພົວພັນໃນແຜນການດັ່ງກ່າວ ແລະໄດ້ປະຕິເສດຢ່າງວ່ອງໄວກ່ຽວກັບເລື້ອງນີ້ ທ່ານຮາລາ ອາໝັດ ຈາກກຸ່ມຕາໜ່າງນະໂຍບາຍປາແລສໄຕນ໌ ອາລ-ຊາບາກາ ກ່າວວ່າ: ແຜນການດັ່ງກ່າວ ອາດນຳພາໄປສູ່ການປະກາດ ຮວມເອົາເຂດຮ່ອມພູຈໍແດັນ ຂອງເວັດແບັງ ເປັນດິນແດນສ່ວນນຶ່ງຂອງອິສຣາແອລ ຕາມທີ່ທ່ານເນຕັນຢາຮູໄດ້ປະກາດໃນລະຫວ່າງການໂຄສະນາຫາສຽງ ທ່ານເນຕັນຢາຮູ ກ່າວວ່າ: ທັງທ່ານທຣຳ ແລະທ່ານເນຕັນຢາຮູ ແມ່ນພວມປະເຊີນໜ້າກັບການເລືອກຕັ້ງ ພວກຕ້ອງຕິໄດ້ຕັ້ງຄຳຖາມ ກ່ຽວກັບໂອກາດເວລາ ຂອງແຜນການດັ່ງກ່າວນີ້ ທ່ານຮາລາ ອາໝັດ ກ່າວຕື່ມວ່າ: ທ່ານເນຕັນຢາຮູພວມປະເຊີນກັບການກ່າວຫາກ່ຽວກັບການສໍ້ລາດບັງຫຼວງຢູ່ໃນປະເທດ ໃນຂະນະທີ່ສະພາສູງສະຫະລັດ ພວມດຳເນີນຄະດີຟ້ອງຮ້ອງວ່າ ຈະ ປົດທ່ານອອກຈາກອຳນາດຫຼືບໍ່ ທ່ານສວາດສ໌ ກ່າວກ່ຽວກັບເລື້ອງນີ້ວ່າ: ນັບແຕ່ໄດ້ມີການເຊັນຂໍ້ຕົກລົງສັນຕິພາບອອສໂລ ໃນປີ 1993 ເປັນຕົ້ນມາ ປະທານາທິບໍດີສະຫະລັດໄດ້ພະຍາຍາມແຕ່ປະສົບກັບຄວາມລົ້ມແຫຼວ ເພື່ອຈະໄກ່ເກ່ຍຂໍ້ຕົກລົງສັນຕິພາບ ຢູ່ໃນພາກຕາເວັນອອກກາງ ໃນເດືອນມິຖຸນາປີກາຍນີ້ ປະທານາທິບໍດີທຣຳໄດ້ເປີດເຜີຍພາກສ່ວນທີ່ກ່າວເຖິງເລື້ອງເສດຖະກິດຂອງແຜນການສັນຕິພາບຊຶ່ງຝ່າຍປາແລສໄຕນ໌ກໍໄດ້ປະຕິເສດເຊັ່ນດຽວກັນ